text: Ministre besøger Broager Brandværn
  05 marts 2015 kl. 06.55
  Fredag får Broager Frivillige brandværn dobbelt ministervisit, når forsvarsminister Nicolaj Wammen (S) og skatteminister Benny Engelbrecht (S) sammen med Ellen Trane Nørby (V) og en række lokalpolitikere besøger brandstationen i Broager.
  Baggrunden er den aktuelle debat, der kører omkring den omfattende omlægning af brand- og redningsberedskabet, som ligger i forsvarsministerens regi.
  De Sønderjyske frivillige brandværn og lokale politikere har på det skarpeste protesteret mod besparelserne med bl.a. det argument at arbejdet som brandmand er frivilligt og totalt ulønnet. Besøget var oprindeligt planlagt til at skulle finde sted allerede i september, men blev aflyst i sidste øjeblik. Brandværnene er også kulturbærere i mange lokale samfund med bl.a. orkestre og julearrangementer.
  